Wopisowanje
Ze swojimi wulce wuznamjenjenymi wobrazowymi zwjazkami a nasćěnowymi protykami słušeše Gerald Große w 1970tych a 1980tych lětach k najwuspěšnišim fotografam bywšeje NDR. Předležaca kniha rysuje jeho žiwjenski puć, wot jeho spočatkow jako šuler na Serbskej wyšej šuli, přez pozdźiše přistajenje jako fotowy žurnalist a studij fotografije na Wysokej šuli za grafiku a knižne wuhotowanje w Lipsku hač k jeho mnohostronskemu tworjenju, tež zwonka Łužicy, kotrež hač do dźensnišeho traje. Z reprezentatiwneho wuběra jeho łužiskich wobrazow je widźeć přichilnosć Geralda Großeho k tutej kónčinje a jeje wobydlerjam, hdyž zapopadnje braškow, Slepjanske žony, čołmarjow w Błótach abo wuhlerjow w holi. Nimo toho swědča skutkowne krajinowe fotografije wo wosebitym zrozumjenju Großeho za grafiske elementy a jeho wobdarjenosći, změny a přećiwki do wobrazow zapřijeć.
szl_Latn szl_Latn